ΓΡΑΠΤΗ ΕΡΩΤΗΣΗ E-1337/96 υποβολή: Magda Aelvoet (V) προς την Επιτροπή (3 Iουνίου 1996)

Θέμα: Προστασία της υπαγόμενης στη Σύμβαση Ramsar περιοχής των Φλαμανδικών Αμμολόφων (Βέλγιο)

Οι πολύ αξιόλογοι, από άποψη πανίδας, αμμόλοφοι των Βελγικών Δυτικών Ακτών, οι λεγόμενοι «Φλαμανδικοί Αμμόλοφοι» (γεωγραφικό πλάτος από 51 μοίρες και 01 πρώτο έως 51 μοίρες και 15 πρώτα, γεωγραφικό μήκος από 2 μοίρες και 30 πρώτα έως 2 μοίρες και πενήντα πρώτα, έκταση 64.000 εκτάρια), ετέθησαν το 1971 υπό την προστασία της Σύμβασης Ramsar. Η περιοχή αυτή υπάγεται επίσης στο πεδίο εφαρμογής των Οδηγιών 79/409 της 02.04.79 ((ΕΕ L 103 της 25.04.1979, σελ. 1. )) και 92/43 της 21.05.92 ((ΕΕ L 206 της 22.07.1992, σελ. 7. )) και αναγνωρίστηκαν από το Βέλγιο ως «Οικολογικώς Ευαίσθητη Περιοχή» (EGZ). Στο ψήφισμά του της 06.05.1994, το Ευρωπαϊκό Συμβούλιο υπενθύμισε στην Επιτροπή την στρατηγική του για μια «Ενοποιημένη Διαχείριση των Παρακτίων Περιοχών» και οι «Φλαμανδικοί Αμμόλοφοι» θεωρήθηκαν προστατευόμενοι και από αυτήν επίσης την άποψη. Εντούτοις, η περιοχή αντιμετωπίζει μόνιμη απειλή από το κυνήγι (Γαλλία), την αλιεία, τη ναυσιπλοϊα και τις ψυχαγωγικές δραστηριότητες και μέχρι σήμερα, μετά από 25 χρόνια προστασίας στα χαρτιά, δεν έχει υλοποιηθεί κανένα μέτρο προστασίας! Παρ' όλο ότι κατά το παρελθόν καταγγέλθηκε το Βέλγιο επί παραλείψει σχετικά με την εφαρμογή της Οδηγίας περί αγρίων πτηνών, και μάλιστα έλαβε προειδοποίηση από το Ευρωπαϊκό Δικαστήριο, εντούτοις και πάλι τούτο δεν αφορούσε τους Φλαμανδικούς Αμμολόφους! Θα παρακαλούσα να έχω απάντηση στα εξής:

1. Ποιες πληροφορίες έχει ζητήσει κατά το παρελθόν η Επιτροπή από το Βέλγιο σχετικά με την εφαρμογή των Οδηγιών σε ό,τι αφορά τους Φλαμανδικούς Αμμολόφους και πότε;

2. Παρέσχε το Βέλγιο επαρκείς πληροφορίες στην Επιτροπή επ' αυτού και, εάν ναι, πότε;

3. Ελαβε ήδη το Βέλγιο τα κατάλληλα μέτρα για την εφαρμογή των Οδηγιών και, εάν ναι, ποια και πότε;

4 Εχει καταγγείλει ήδη η Επιτροπή το Βέλγιο επί παραλείψει και, εάν ναι, για ποιο λόγο και πότε και με ποιο αποτέλεσμα;

5. Ποια είναι η παρούσα κατάσταση ως προς την εφαρμογή των μέτρων που απαιτούνται λόγω της ιδιότητας της «Οικολογικώς Ευαίσθητης Περιοχής» και στο πλαίσιο της «Ενοποιημένης Διαχείρισης των Παρακτίων Περιοχών»;

Απάντηση της κας Bjerregaard εξ ονόματος της Επιτροπής (8 Ιουλίου 1996)

Η Επιτροπή διεξήγαγε επί σειρά ετών συνεχή διάλογο με το Βέλγιο όσον αφορά την εφαρμογή της οδηγίας 79/409/ΕΟΚ περί διατηρήσεως των αγρίων πτηνών και προσφάτως της οδηγίας 92/43/ΕΟΚ για την διατήρηση των φυσικών οικοτόπων. Σε αυτό το πλαίσιο η Επιτροπή δεν έθιξε ποτέ την ειδική περίπτωση του «Vlaamse Banken» (Φλαμανδικοί Αμμόλοφοι).

Όσον αφορά την εφαρμογή του άρθρου 4 της οδηγίας 79/409/ΕΟΚ, το Βέλγιο χαρακτήρισε έναν σχετικά μεγάλο αριθμό εδαφών ως ειδικές ζώνες προστασίας, ήτοι ποσοστό 14% της επιφάνειας του κράτους μέλους και περισσότερο του 80% των περιοχών διεθνούς ορνιθολογικού ενδιαφέροντος.

Αναφορικά με την οδηγία 92/43/ΕΟΚ, τμήμα του «Vlaamse Banken» (17.000 εκτάρια) έχει ήδη προταθεί για ένταξη στο Natura 2000, λόγω του ενδιαφέροντος της περιοχής όπως ορίζεται από την οδηγία. Η προτεινόμενη περιοχή περιλαμβάνει το σύνολο της έκτασης που χαρακτηρίστηκε βάσει της Σύμβασης Ramsar.

Μόλις μια περιοχή, η οποία προτείνεται από κράτος μέλος, εγγραφεί στον κατάλογο των ζωνών κοινοτικής σημασίας (τελική προθεσμία Ιούνιος 1998), η περιοχή αυτή υπόκειται στο καθεστώς προστασίας όπως ορίζεται από το άρθρο 6 παράγραφοι 2, 3 και 4. Τότε τα κράτη μέλη υποχρεούνται, το συντομότερο δυνατόν και εντός έξι ετών κατά μέγστο όριο (τελική προθεσμία Ιούνιος 2004) να χαρακτηρίσουν την περιοχή ως περιοχή ειδικής προστασίας. Επίσης υποχρεούνται να λάβουν τα αναγκαία μέτρα προστασίας καθώς και τα κατάλληλα θεσμικά, διοικητικά, και συμβατικά μέτρα τα οποία ανταποκρίνονται στις οικολογικές ανάγκες της περιοχής.